Ir-Regolament tal-Kunsill (KE) Nru 997/1999
tal-11 ta’ Mejju 1999
li jemenda l-Annessi I, II u III tar-Regolament tal-Kunsill (KEE) Nru. 2377/90 li jistabbilixxi proċedura Komunitarja li tistabbilixxi l-limiti ta’ residwi massimi ta’ prodotti mediċinali veterinarji fl-ikel li joriġinaw mill-annimali
(Test b’ rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jistabbilixxi proċedura Komunitarja li tistabbilixxi l-limiti ta’ residwi massimi ta’ prodotti mediċinali veterinarji f’oġġetti ta’ l-ikel li joriġinaw minn annimali [1], l-aħħar emendat bir-Regolament tal-Kummissjoni (KE) Nru 954/1999 [2], u b’ mod partikolari l-Artikoli 6, 7 u 8 tiegħu,
(1) Billi, bi qbil mar-Regolament (KEE) Nru 2377/90, limiti ta’ residwi massimi jridu jiġu stabbiliti progressivament għal kull sustanza farmakoloġikament attiva li hi użata fil-Komunità fi prodotti mediċinali veterinarji maħsuba għall-amministrazzjoni lill-annimali li jipproduċu l-ikel;
(2) Billi limiti ta’ residwi massimi għandhom jiġu stabbiliti biss wara l-eżami fil-Kumitat għal Prodotti Mediċinali Veterinarji tat-tagħrif kollu rilevanti li jikkonċerna s-sigurtà ta’ residwi tas-sustanza involuta għall-konsumatur ta’ oġġetti ta’ l-ikel li joriġinaw minn annimali u l-impatt ta’ residwi fuq l-ipproċessar industrijali ta’ oġġetti ta’ l-ikel.
(3) Billi, meta jiġu stabbiliti limiti ta’ residwi massimi għal residwi ta’ prodotti mediċinali veterinarji fl-oġġetti ta’ l-ikel li joriġinaw minn annimali, huwa neċessarju li tkun speċifikata l-ispeċi ta’ annimali li fiha residwi jistgħu jkunu preżenti, il-livelli li jistgħu jkunu preżenti f’kull wieħed mit-tessuti tal-laħam rilevanti ottenuti mill-annimal ittrattat (tessut kampjun) u n-natura tar-residwu li hi rilevanti għall-monitorjar ta’ residwi (residwu markatur);
(4) Billi, għall-kontroll ta’ residwi pprovdut fil-leġiżlazzjoni Komunitarja xierqa, limiti ta’ residwi massimi s-soltu għandhom jiġu stabbiliti għat-tessuti kampjun tal-fwied jew kliewi; billi, iżda, il-fwied u l-kliewi spiss jiġu mneħħija mill-karkassi li i jidħlu fil-kummerċ internazzjonali u għalhekk limiti ta’ residwi massimi għandhom dejjem jiġu stabbiliti ukoll għat-tessuti muskolari u tax-xaħam;
(5) Billi, fil-każ ta’ prodotti mediċinali veterinarji maħsuba għall-użu f’għasafar li jkunu qed jagħmlu l-bajd, annimali li jkunu qed jipproduċu l-ħalib jew naħal li jkunu qed jagħmlu l-għasel, limiti ta’ residwi massimi jridu jiġu stabbiliti għall-bajd, ħalib jew għasel;
(6) Billi n-Nitrossinil għandu jiddaħħal fl-Anness I tar-Regolament (KEE) Nru 2377/90;
(7) Billi l-embonat tal-pirantel, bromeksin, idrokluru tal-merkatamina, bijotina, Praziquantel, Vitamina E, gliċerofosfat tas-sodju, vitamina B1, vitamina B2, vitamina B3, vitamina B5, vitamina B6 u vitamina B12 għandhom jiddaħħlu fl-Anness II tar-Regolament (KEE) Nru 2377/90;
(8) Billi, biex jingħata ċans għall-kompletar ta’ l-istudji xjentifiċi, l-morantel, halofuginone, diflubenżuron, difloksaċin u Oxyclozanide għandhom jiddaħħlu fl-Anness III tar-Regolament (KEE) Nru 2377/90;
(9) Billi perijodu ta’ 60 jum għandu jitħalla qabel id-dħul fis-seħħ ta’ dan ir-Regolament sabiex jippermetti lill-Istati Membri li jagħmlu kull bidla li tista’ tkun neċessarja fl-awtorizzazzjonijiet għat-tqegħid fis-suq tal-prodotti mediċinali veterinarji involuti li ġew mogħtija skond id-Direttiva tal-Kunsill 81/851/KEE [3], l-aħħar emendata bid Direttiva 93/40/KEE [4] biex jitqiesu d- dispożizzjonijiet ta’ dan ir-Regolament.
(10) Billi l-miżuri provduti f’dan ir-Regolament huma konformi ma’ l-opinjoni tal-Kumitat Permanenti għal prodotti Mediċinali Veterinarji,
ADDOTTAT DAN IR-REGOLAMENT:
Artikolu 1
L-Annessi I, II u III tar-Regolament (KEE) Nru 2377/90 huma b’dan emendati kif stabbilit fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-sittin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta’ Mejju 1999.